शब्बीरपुर की दलित बस्ती से थोड़ा आगे बढ़ते हुए ठाकुरों की बस्ती शुरू होती है. यहां मिले-जुले घरों के बीच अपेक्षाकृत थोड़े बड़े घर दिख जाते हैं. एक बड़े फाटक वाले घर के सामने चार-पांच चारपाइयों पर कुछ बड़े बुजुर्ग लेटे दिखाई देते हैं. बातचीत शुरू होती है फाटक के पास खड़े मोहर सिंह से. मोहर सिंह युवा हैं और किसी पास के इलाके में ही नौकरी करते हैं. छूटते ही कहते हैं,‘ भई जनरल की कोई सुनता नहीं. सब दलितों की ही बात कर रहे हैं. लेकिन ये कोई पहले वाले दलित नहीं हैं. हमारे भी घरों में आग लगाई गई है. मगर ये कोई नहीं देखता.’